150 papegaai-karkasse op erf aangetref | Maroela Media
Een van die hokke oortrek van die spinnerakke. (Foto: Randburg DBV via Facebook)
"Dit kan as niks anders as 'n gruwelike toneel beskryf word nie."
Só sê die Dierebeskermingsvereniging (DBV) nadat die karkasse van meer as 150 papegaaie vandeesweek op die erf van die ondervoorsitter van die Papegaai‑vereniging van Suid-Afrika (PVSA) aangetref is.
Die DBV in Randburg, Johannesburg, sê in 'n verklaring hulle stel ondersoek in nadat inspekteurs Maandag 'n lasbrief bekom het om Antonie Meiring se woning te besoek.
Luidens die verklaring het inspekteurs saam met 'n veearts en polisiebeamptes van die Douglasdale-polisie die woning besoek, waar hulle verskeie papegaaie aangetref het wat in haglike toestande aangehou word.
Daar is gevolglik op 20 papegaaie beslag gelê wat volgens die veearts mediese behandeling nodig gehad het.
Volgens 'n inspekteurvan die DBV is die diere in hokke aangehou wat met rotte besmet is. Sommige van die hokke was ook só oortrek van die spinnerakke dat die voëls nie in staat was om te vlieg nie.
"Dit is ingevolge die Dierebeskermingswet 'n oortreding om 'n dier in vuil of parasitiese toestande aan te hou," sê die inspekteur.
Luidens die verklaring word die saak tans deur die Randburg DBV Inspektoraat ondersoek en kriminele klagte sal teen die eienaar aanhangig gemaak word. Daar sal egter eers met beamptes van die Gautengse departement van landbou en landelike ontwikkeling en kundige veeartse gekonsulteer word.
Die DBV is ook tans in gesprek met die bestuur van die Papegaaivereniging van Suid-Afrika in die hoop om moontlik dissiplinêre stappe teen Meiring te neem.
"Die toestande wat hierdie diere gedwing is om te verduur is niks minder as betreurenswaardig nie. 'n Mens sou verwag dat die ondervoorsitter van die Papegaaivereniging van Suid-Afrika sy eie gedragskode sou nakom. Dit is 'n misdaad," sê die DBV.
DBV Johannesburg randburg
Dis nou n flippen groot SKANDE
Sit Meiring in n hoket sulke omstadighede. Hy gaan seker weer lig wegkom met n biete en hy.mag nooit diere aanhou nie. Dis te lig
Ek is so siek vir mense wat nie weet hoe om diere te behandel nie. Moet hulle asb nie toesluit nie …gee daai skuldiges net vir ons diere liefhebbers…..ons Sal met hulle gal werk!!!
Meiring mag jy in sulke haglike omstandighede jou res van jou lewe deur bring. Weet ek is sommer net kwaad.
Wat sou ek wou gee om een van hulle te kry……ek kan nie eers n budgie bekostig nie…..so wreed ….ek so kwaad nou…..